Diari Oficial de la Generalitat Valenciana


Sumari del DOGV 7757, del 11-04-2016 (2016/2330)

RESOLUCIÓ de 8 d'abril de 2016, del director general de Relacions amb les Corts, per la qual es disposa la publicació del conveni marc entre la Generalitat, a través de la Conselleria d'Habitatge, Obres Públiques i Vertebració del Territori, i la Universitat de València per a la creació de la Càtedra de Participació Ciutadana i Paisatges Valencians.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7757

Data del DOGV
:   11-04-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/2330


Data del document
:   08-04-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 8 d'abril de 2016, del director general de Relacions amb les Corts, per la qual es disposa la publicació del conveni marc entre la Generalitat, a través de la Conselleria d'Habitatge, Obres Públiques i Vertebració del Territori, i la Universitat de València per a la creació de la Càtedra de Participació Ciutadana i Paisatges Valencians. [2016/2330]  
La Generalitat, a través de la Conselleria d'Habitatge, Obres Públiques i Vertebració del Territori, i la Universitat de València han subscrit, prèvia tramitació reglamentària, el dia 9 de març de 2016, un conveni marc per a la creació de la Càtedra de Participació Ciutadana i Paisatges Valencians.  
En compliment del que estableix l'article 20 del Decret 176/2014, de 10 d'octubre, del Consell, és procedent la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 209/2016 i que figura com a annex d'esta resolució.  
  
València, 8 d'abril de 2016.- El director general de Relacions amb les Corts: Antonio Torres Salvador.  
  
Conveni marc de col·laboració entre la Generalitat, a través de la Conselleria d'Habitatge, Obres Públiques i Vertebració del Territori i la Universitat de València, per a la creació de la Càtedra de Participació Ciutadana i Paisatges Valencians  
  
València, 9 de març de 2016  
  
Reunits  
D'una part, M.ª José Salvador Rubert, consellera d'Habitatge, Obres Públiques i Vertebració del Territori, en virtut del nomenament per mitjà del Decret 8/2015, de 29 de juny, del president de la Generalitat, pel qual nomena vicepresidenta, consellers, secretària i portaveu del Consell, en nom i representació d'aquesta i expressament facultada per a aquest acte per l'Acord del Consell de data 19 de febrer de 2016.  
I d'una altra, Esteban Morcillo Sánchez, rector de la Universitat de València (d'ara en avant, la Universitat), en nom i representació d'aquesta, amb domicili en l'avinguda Blasco Ibáñez, 13, 46283 de València, en exercici de les competències que a aquest efecte li reconeix la Llei Orgànica 6/2001, de 21 de desembre, d'Universitats, els Estatuts d'aquesta universitat, aprovats pel Decret 128/2004, de 30 de juliol, del Consell de la Generalitat (DOCV 03.08.2004), i el Decret 45/2014, de 28 de març, relatiu al seu nomenament.  
Les parts, en la representació que respectivament exerceixen, es reconeixen conjuntament competència i capacitat per a subscriure aquest conveni i a aquest efecte  
  
Exposen  
1. Que ambdues entitats tenen objectius i interessos en els camps formatiu, científic, tecnològic, territorial, paisatgístic i cultural.  
2. Que la Conselleria d'Habitatge, Obres Públiques i Vertebració del Territori (d'ara en avant la Conselleria) manifesta l'interés a reclamar i col·laborar en activitats formatives, d'investigació aplicada i de transferència del coneixement en el territori valencià en matèria de paisatge i participació pública.  
3 Que la Universitat de València està interessada a col·laborar amb la Conselleria en el desenvolupament d'aquest tipus d'iniciatives, realitzant programes formatius, culturals i de projecció territorial, així com activitats de consultoria i assistència que puguen tindre rellevància per al seu desenvolupament.  
4. La creació de la Càtedra Participació Ciutadana i Paisatges Valencians té com a finalitat convertir-se en el nucli central des del qual analitzar, investigar i difondre les temàtiques relacionades amb el paisatge valencià i la participació ciutadana a l'hora de de la presa de decisions que afecten la gestió i planificació del paisatge. A partir del treball d'ambdues institucions es podran generar sinergies que permeten avanços en la gestió tant de la participació ciutadana respecte a la seua percepció del paisatge valencià i el seu futur a curt, mig i llarg termini i que els esmentats avanços siguen transmesos a la societat tant per al seu coneixement com per a la seua implicació i aportació.  
5. La Càtedra realitzarà una labor centrada en la potenciació de seminaris, jornades, conferències i publicacions d'alt nivell l'objectiu de la qual serà la investigació especialitzada i la difusió pública dels seus avanços dins d'un marc d'anàlisi, que possibilite una major participació social i un estudi rigorós de les decisions a prendre per part de la Conselleria.  
6. La finalitat, per tant, és aconseguir que la Càtedra Participació Ciutadana i Paisatges Valencians siga un enllaç decisiu i funcional entre l'activitat educativa i investigadora de les universitats amb la gestió i planificació del paisatge en el context actual a la Comunitat Valenciana.  
  
7. Tenint en compte el que s'ha exposat anteriorment, la Universitat i la Conselleria estimen oportú formalitzar el present Conveni, d'acord amb les següents,  
  
Clàusules  
  
Primera. Objecte del conveni  
Complint els objectius anteriors, és objecte del present conveni, la creació per la Universitat de València de la Càtedra de Participació Ciutadana i Paisatges Valencians com una plataforma acadèmica que pretén la reflexió entorn de temes relacionats amb els paisatges valencians i la seua percepció pels ciutadans, així com la divulgació i la transferència del coneixement vinculat a aquest espai geogràfic i determinar el marc de col·laboració entre la Conselleria i la Universitat de València en el foment del coneixement i difusió dels paisatges valencians.  
  
  
Segona. Activitats de la Càtedra  
Es preveuen les activitats formatives, culturals, d'investigació i d'extensió universitària orientades cap al coneixement i difusió permanent dels paisatges valencians, en col·laboració amb el Vicerectorat de Participació i Projecció Territorial. Els temes a abordar seran variats, i tindran com a argument central els paisatges valencians. Es farà insistència en aspectes com les tipologies dels paisatges valencians o la seua avaluació, la seua singularitat, la seua potencialitat.  
Entre altres, es preveuen les activitats següents:  
1. Investigacions patrocinades per la Càtedra, relatives a les esmentades temàtiques.  
2. Jornades de debat i reflexió. Trobades entre diversos ponents universitaris i d'altres fòrums.  
3. Cursos de formació sobre desenvolupament territorial i els seus components.  
4. Activitats de divulgació científica: publicacions i exposicions, entre altres.  
De la mateixa manera, la mencionada Càtedra podrà propiciar, a més, entre altres, les següents activitats segons la memòria anual.  
Activitats de formació  
- Contractació de personal, que no serà inclòs en la plantilla ni tindrà relació permanent amb la Universitat  
- Premis per a treballs fi de carrera  
- Conferències  
Activitats d'investigació  
- Desenvolupament de línies d'investigació conjunta  
- Realització de treballs d'investigació  
- Promoció de trobades nacionals i internacionals d'experts sobre temes d'interés relacionats amb la cultura territorial  
Activitats de transferència i divulgació  
- Realització de treballs de transferència de resultats de la investigació  
- Col·laboració en la promoció de trobades tècniques i científics  
- Potenciació de la realització de publicacions sobre temes d'interés  
  
- Convocatòria de premis d'investigació  
  
Tercera. Convenis i acords singulars  
Per a l'exercici d'activitats específiques contemplades en la clàusula segona d'aquest conveni, les parts subscriuran els oportuns convenis o acords singulars.  
La Conselleria d'Habitatge, Obres Públiques i Vertebració del Territori finançarà les esmentades activitats amb una aportació anual prevista en els pressupostos de la Generalitat de l'exercici corresponent. L'aportació econòmica s'establirà en cada conveni concret.  
  
Quarta. Obligacions econòmiques  
L'aplicació i execució d'aquest conveni, incloent-hi a aquest efecte tots els actes jurídics que puguen dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Cinquena. Òrgan mixt de seguiment i control  
Per a la coordinació de la col·laboració establida en el present conveni es constituirà una comissió mixta integrada per dos representants de la Universitat, dos de la Conselleria i el director de la Càtedra. Es constituirà en el termini de 15 dies a partir de l'entrada en vigor del present conveni i es reunirà sempre que siga sol·licitat per alguna de les parts firmants.  
La comissió vetlarà pel bon compliment del present conveni, i per a això podrà aprovar les directrius que el desenvolupen i resoldre els conflictes que puguen sorgir entre les parts.  
Una còpia de les actes, acords o informes que, si és el cas, emeta la comissió de seguiment, en el desenvolupament i execució de les funcions que tinga assignades serà remesa a la Secretaria Autonòmica d'Habitatge, Obres Públiques i Vertebració del Territori.  
  
Sisena. Data d'inici de l'eficàcia i termini de vigència  
El present conveni entrarà en vigor en el moment de la seua firma i la seua vigència serà de quatre anys computats des d'aquesta data, es podrà prorrogar per període igual per acord unànime de les parts, que es produirà, si no es denuncia el present conveni, en qualsevol moment abans de la finalització del termini de vigència previst.  
  
Setena. Lloc de realització  
Les activitats objecte del conveni referent a la Càtedra Participació Ciutadana i Paisatges Valencians es realitzaran en la seu de les instal·lacions pròpies de la Universitat o en qualsevol altre espai determinat de comú acord per ambdós institucions.  
  
Huitena. Confidencialitat  
La confidencialitat i la publicació de resultats, es regularà, de mutu acord entre la Universitat i la Conselleria, per mitjà d'un conveni específic, si s'estima oportú.  
  
Novena. Extinció del conveni  
Les parts podran extingir de mutu acord el present conveni en qualsevol moment de la seua vigència.  
Així mateix, qualsevol de les parts podrà denunciar el present Conveni comunicant-ho per escrit a l'altra part amb almenys dos mesos d'antelació a la data en què haja de donar-lo per acabat.  
  
Desena. Nomenament del director de la Càtedra  
El procediment per a nomenar la persona que dirigirà la Càtedra serà el següent: escoltada la proposta de la comissió, el rector de la Universitat realitzarà, si és el cas, el nomenament que haurà de recaure necessàriament en un professor/a de la Universitat de València. Les seues funcions seran aquelles que es determinen per la comissió mixta de conformitat amb la normativa de la Universitat de València.  
  
Onzena. Jurisdicció  
El present conveni té naturalesa administrativa i es regirà per les normes del dret administratiu, en cas de conflicte serà competent la jurisdicció contenciosa administrativa.  
  
I en prova de conformitat amb el que antecedeix, firmen per duplicat el present conveni en el lloc i la data en l'inici indicats.  
  
La consellera d'Habitatge, Obres Públiques i Vertebració del Territori: M.ª José Salvador Rubert.  
El rector de la Universitat de València: Esteban Jesús Morcillo Sánchez